PATVIRTINTA

Molėtų rajono savivaldybės tarybos

2015 m. spalio d. sprendimu Nr.

**MOLĖTŲ RAJONO SAVIVALDYBĖS SOCIALINIO BŪSTO FONDO PLĖTROS 2015 – 2020 METAIS PROGRAMA**

**I SKYRIUS**

**BENDROSIOS NUOSTATOS**

1. Molėtų rajono savivaldybės socialinio būsto fondo plėtros 2015 – 2020 metais programa (toliau – Programa) parengta, siekiant įgyvendinti valstybės ir savivaldybės politiką aprūpinant socialiniu būstu Molėtų rajono savivaldybės gyventojus, turinčius teisę į socialinio būsto nuomą pagal Lietuvos Respublikos paramos būstui įsigyti ar išsinuomoti įstatymą ir įrašytiems į Savivaldybėje sudaromą Asmenų ir šeimų, turinčių teisę į paramą būstui išsinuomoti, sąrašą (toliau – Sąrašas).

2. Programa nustato Molėtų rajono savivaldybės socialinio būsto plėtros tikslą, uždavinius bei priemones jiems įgyvendinti, numatomus finansavimo šaltinius bei laukiamus rezultatus.

3. Programoje vartojamos sąvokos atitinka Lietuvos Respublikos paramos būstui įsigyti ar išsinuomoti įstatyme bei Lietuvos Respublikos statybos įstatyme vartojamas sąvokas.

**II SKYRIUS**

**SITUACIJOS ANALIZĖ**

4. 2014 m. gruodžio 31 d. duomenimis Savivaldybės Sąraše buvo įrašyta 339 šeimos, iš jų: 114 jaunų šeimų; 24 šeimos, auginančios tris ar daugiau vaikų (įvaikių); 33 likę be tėvų globos asmenys ir jų šeimos; 32 neįgalūs asmenys ir šeimos, kuriose yra tokių asmenų; 133 asmenys ir šeimos, priskiriamos bendrajam sąrašui; socialinio būsto nuomininkų, turinčių teisę į būsto sąlygų pagerinimą – 3.

Nuo 2015 m. sausio 1 d. įsigaliojus Lietuvos Respublikos paramos būstui įsigyti ar išsinuomoti įstatymui (toliau – Įstatymas), nustatyta prievolė asmenims ir šeimoms, įrašytiems į Sąrašą, kasmet iki gegužės 1 d. deklaruoti praėjusių kalendorinių metų turtą (įskaitant gautas pajamas). Įstatymas numato, kad asmenys ir šeimos per nurodytą terminą nepateikę minėtų deklaracijų iš Sąrašo - išbraukiami.

Gavus Valstybinės mokesčių inspekcijos informaciją nustatyta, kad 40 procentų asmenų ir šeimų, laukiančiųjų Savivaldybės socialinio būsto, Asmens (šeimos) turto deklaracijų už 2014 metus Valstybinei mokesčių inspekcijai nepateikė. Dėl minėtos priežasties į Sąrašą įrašytų asmenų ir šeimų skaičius sumažės iki 40 procentų.

5. Atlikus asmenų ir šeimų, įrašymo į savivaldybės Sąrašą bei socialinių būstų nuomos analizę nustatyta, kad vidutiniškai per metus į Sąrašą įrašoma apie 50 asmenų ar šeimų ir Sąrašas papildomas 15 proc. Kasmet vidutiniškai išnuomojama 10 socialinių būstų, patenkinant iki 3 procentų poreikio.

6. Įvertinus į Sąrašą įrašytų asmenų ir šeimų poreikį būstui, nustatyta, kad labiausiai reikalingi 1, 2 ir 3 kambarių butai.

**III SKYRIUS**

**PROGRAMOS TIKSLAS IR UŽDAVINIAI**

7. Programos tikslas – sumažinti asmenų ir šeimų, turinčių teisę į Savivaldybės socialinio būsto nuomą, socialinę atskirtį ir skurdą, per maksimaliai trumpą laikotarpį aprūpinant socialiniu būstu kuo daugiau tokių asmenų ir šeimų.

8. Programos tikslui pasiekti numatomi šie uždaviniai:

8.1. statyti naujus socialinio būsto paskirties pastatus;

8.2. pritaikyti socialinio būsto paskirčiai Savivaldybei nuosavybės teise priklausančius negyvenamosios paskirties pastatus;

8.3. pirkti ar kitokiu būdu teisėtai įsigyti gyvenamuosius namus, jų dalis, butus bei perimti valstybės reikmėms nereikalingas gyvenamąsias patalpas.

**IV SKYRIUS**

**SOCIALINIO BŪSTO FONDO SUDARYMAS IR** **NUMATOMI FINANSAVIMO ŠALTINIAI**

9. Rajono savivaldybės administracija, atsižvelgdama į situaciją Molėtų rajono būsto rinkoje ir numatomas gauti lėšas, teikia rajono savivaldybės tarybai sprendimo projektą su siūlymu dėl socialinio būsto fondo plėtros būdo nustatymo.

10. Sprendimą dėl Savivaldybės socialinio būsto fondo plėtros būdo (statybos, pirkimo, rajono savivaldybei nuosavybės teise priklausančių pastatų rekonstravimo, negyvenamųjų patalpų pertvarkymo į gyvenamąsias patalpas) priima rajono savivaldybės taryba.

11. Programos įgyvendinimui numatomi finansavimo šaltiniai:

11.1. Lietuvos Respublikos valstybės biudžeto lėšos;

11.2. Europos Sąjungos paramos fondų lėšos;

11.3. Savivaldybės biudžeto lėšos;

11.4. kitos teisėtai gautos lėšos.

**V SKYRIUS**

**BAIGIAMOSIOS NUOSTATOS**

12. Programą įgyvendina Molėtų rajono savivaldybės administracija.

13. Už Programos įgyvendinimą Savivaldybės administracijos direktorius atsiskaito Savivaldybės tarybai kartą per metus, teikdamas Savivaldybės administracijos direktoriaus metinę veiklos ataskaitą.

\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų rajono savivaldybės tarybos

2015 m. spalio d. sprendimo Nr.

priedas

**NUMATOMOS LĖŠOS MOLĖTŲ RAJONO SAVIVALDYBĖS SOCIALINIO BŪSTO**

**FONDO PLĖTROS 2015 – 2020 METAIS PROGRAMOS ĮGYVENDINIMUI**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Eil.  Nr. | Lėšų šaltinis | 2015 m. | 2016 m. | 2017 m. | 2018 m. | 2019 m. | 2020 m. | Iš viso |
| 1. | Europos Sąjungos Struktūrinių fondų lėšos,  Eur. (85 proc.) | - | - | 120000 | 130586 | 120000 | 120000 | **490586** |
| 2. | Lietuvos Respublikos valstybės biudžeto lėšos, Eur. | - | 80000 | 80000 | 80000 | 80000 | 80000 | **400000** |
| 3. | Savivaldybės biudžeto lėšos, Eur: | 50000 | 70000 | 91177 | 93043 | 91177 | 91177 | **486574** |
| 3.1. | prisidėjimas prie Europos Sąjungos Struktūrinių fondų lėšomis įgyvendinamų socialinio būsto fondo plėtros projektų (15 proc.), Eur; | - | - | 21177 | 23043 | 21177 | 21177 | **86574** |
| 3.2. | lėšos, gautos pardavus savivaldybės būstus ir pagalbinio ūkio paskirties pastatus, Eur. | 50000 | 70000 | 70000 | 70000 | 70000 | 70000 | **400000** |
|  | Iš viso | **50000** | **150000** | **291177** | **303629** | **291177** | **291177** | **1377160** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_